ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0210/99

υποβολή: Ernesto Caccavale (UPE) προς την Επιτροπή

(12 Φεβρουαρίου 1999)

Θέμα: Πιθανολογούμενες ατασθαλίες στη διαδικασία ανάθεσης του ΚΕΚ στο Σαλέρνο

Όπως είναι γνωστό, τα μέσα που διαθέτει η ΓΔ XVI της Επιτροπής, ιδίως η προώθηση και η προβολή των Κέντρων Επιχειρήσεων και Καινοτομίας (BIC), προϋποθέτουν ορισμένες διαδικασίες υποψηφιότητας εκ μέρους προσοντούχων ενδιαφερομένων και, κατά συνέπεια, διάθεσης των προβλεπομένων κονδυλίων. Στην προκειμένη περίπτωση, τα ΚΕΚ που υποστηρίχθηκαν από την ΓΔ XVI και εγκρίθηκαν σε διάφορες μορφες σε όλο το έδαφος της Ένωσης με διαφορετικούς βαθμούς επιτυχίας, εξακολουθούν να υφίστανται στο μέτρο που αποτελούν ένα από τα εγκυρότερα μέσα προώθησης και ενίσχυσης των μικρών και μεσαίων επιχειρήσεων.

Θα μπορούσε άραγε η Επιτροπή να αναφέρει:

- ποια γεγονότα σημάδεψαν τις διαδικασίες ανάθεσης δύο τουλάχιστον από τα στάδια χρηματοδότησης του σχεδίου ΚΕΚ του Σαλέρνο (περιφέρεια Καμπανίας);

- μήπως είχαν αυτά ως αποτέλεσμα τον διπλασιασμό των δαπανών;

- ποιες είναι οι ενδεχόμενες πρωτοβουλίες που προώθησε η αρμόδια Γενική Διεύθυνση για την ανανέωση των πιστώσεων;

- ποιοι υπέβαλαν προτάσεις την εποχή της απόφασης και ποιες άλλες αιτήσεις δεν ελήφθησαν ποτέ υπόψη;

Απάντηση της κας Wulf-Mathies εξ ονόματος της Επιτροπής

(31 Μαρτίου 1999)

Υφίστανται δύο χωριστά προγράμματα με στόχο τη δημιουργία ενός επιχειρησιακού κέντρου και κέντρου εισαγωγής καινοτομιών (CEI) στο Salerno. Το πρώτο πρόγραμμα προτάθηκε στην Επιτροπή, τον Νοέμβριο του 1988 από την εταιρία Ageni/Terfin. Ωστόσο, μετά την περάτωση των προπαρασκευαστικών εργάσιμων και την ομαλή πληρωμή των εμβασμάτων, το κέντρο δεν μπόρεσε να συσταθεί λόγω της απόσυρσης του κυρίου εταίρου (Terfin) του ομίλου Ageni. Το δεύτερο πρόγραμμα υποβλήθηκε από την εταιρία "Bic Campania sud", τον Οκτώβριο του 1996. Δεν ανακοινώθηκε καμία δυσκολία έως σήμερα ούτε κατά την χορήγηση της χρηματοδότησης ούτε όσον αφορά την εξέλιξη των προπαρασκευαστικών έργων τα οποία προχωρούν κανονικά.

Δεν υπήρξε διπλή δαπάνη υπέρ του δικαιούχου, ούτε του ίδιου σχεδίου αλλά δύο διαφορετικές χρηματοδοτήσεις; η δεύτερη δικαιολογείται από την αποτυχία του πρώτου προγράμματος. Η Επιτροπή δεν έλαβε καμιά πρωτοβουλία για την ανανέωση της χρηματοδότησης; ενέκρινε το δεύτερο πρόγραμμα το οποίο υποβλήθηκε με πρωτοβουλία των τοπικών υπευθύνων για την προώθηση.

Οι αρμόδιοι για την προώθηση οργανισμοί του πρώτου προγράμματος ήσαν η s.a. Ageni η οποία ενεργούσε μέσω της εταιρίας της Terfin, η Associazione Industriali de Salerno, το Εμπορικό Επιμελητήριο του Salerno, ο συνεταιρισμός ASI, το ίδρυμα A. Genovesi SDOA, το πανεπιστήμιο του Salerno και Vila Sud. Ο οργανισμός - προωθητής του δευτέρου προγράμματος είναι η "Bic Camania Sud" της οποίας κύριοι μέτοχοι είναι η επαρχία του Salerno, το Εμπορικό Επιμελητήριο του Salerno, το ίδρυμα A. Genovesi SDOA, ο συνεταιρισμός ASL, τρεις τράπεζες και, περίπου, 25 μικρές ιδιωτικές επιχειρήσεις.
ΓΡΑΠΤΗ ΕΡΩΤΗΣΗ P-0904/99

υποβολή: Vincenzo Viola (PPE) προς την Επιτροπή

(7 Απριλίου 1999)

Θέμα: Κρατικές ενισχύσεις υπέρ της τράπεζας Banco di Sicilia SpA

Η παραχώρηση των στοιχείων ενεργητικού και παθητικού της Sicilcassa SpA κατέστη δυνατή με την παρέμβαση του Διατραπεζικού Ταμείου Προστασίας Καταθέσεων και με την ενεργοποίηση των μέτρων ανασυκρότησης που προβλέπει το υπουργικό διάταγμα της 27ης Σεπτεμβρίου 1974. Οι προκαταβολές που κατέβαλε η Τράπεζα της Ιταλίας βάσει του προαναφερθέντος υπουργικού διατάγματος, το ύψος των οποίων είναι γνωστό δεδομένου ότι έχει ήδη αρχίσει η καταβολή και ανέρχονται σε 5.000 δισ. LIT, μπορούν να θεωρηθούν κρατικές ενισχύσεις, όπως ενέκρινε και η ίδια η Επιτροπή σε ένα εκ των 14 σημείων δια των οποίων ζητούνται διευκρινίσεις από την ιταλική κυβέρνηση.

Ως προς τις ζητηθείσες διευκρινίσεις για την παρέμβαση της Τράπεζας Ιταλίας, έλαβε η Επιτροπή απάντηση, ιδίως επί εκείνων σχετικά με το ύψος του ποσού και μπορεί να εκφέρει κάποια κρίση όσον αφορά το κατά πόσον συμβιβάζονται με τον ελεύθερο ανταγωνισμό;

Απάντηση του κ. Van Miert εξ ονόματος της Επιτροπής

(21 Απριλίου 1999)

Το Αξιότιμο Μέλος του Κοινοβουλίου ζήτησε πληροφορίες σχετικά με το διεξοδικό χαρακτήρα των στοιχείων που υποβλήθηκαν στην Επιτροπή την ιταλική κυβέρνηση, σε συνέχεια της κίνησης της διαδικασίας δυνάμει του άρθρου 93, παράγραφος 2 έναντι της Banco di Sicilia(1). Ζήτησε επίσης την εκτίμηση της Επιτροπής σχετικά με το κατά πόσο συμβιβάζονται με το κοινοτικό δίκαιο τα μέτρα παρέμβασης που υιοθέτησε η Banca d'Italia στη διαδικασία εκκαθάρισης της Sicilcassa.

Στο πλαίσιο αυτό, πρέπει να σημειωθεί αρχικά ότι η ιταλική κυβέρνηση υπέβαλε όλα τα έγγραφα που ζητήθηκαν από την Επιτροπή, εκτός από την τελική φάση του στρατηγικού σχεδίου του Mediocredito Centrale όπου επεξηγείται το βιομηχανικό σχέδιο στο οποίο στηρίζεται η αύξηση του κεφαλαίου της Banco και επί του οποίου έχει συμφωνήσει το Mediocredito. Το εν λόγω σχέδιο θα υποβληθεί προσεχώς στην Επιτροπή.

Μόλις η Επιτροπή συλλέξει όλα τα απαραίτητα στοιχεία, θα προβεί σε εξέταση του συμβιβάσιμου χαρακτήρα των μέτρων που προτίθεται να λάβει το ιταλικό κράτος για τη διάσωση και εξυγίανση των τραπεζών της Σικελίας.

(1) ΕΕ C 297 της 25.9.1998.
ΓΡΑΠΤΗ ΕΡΩΤΗΣΗ E-0301/99

υποβολή: Daniel Varela Suanzes-Carpegna (PPE) προς την Επιτροπή

(17 Φεβρουαρίου 1999)

Θέμα: Προσαρμογή στο κοινοτικό δίκαιο των συμπληρωματικών διατάξεων του νόμου της Γαλλίας 97-Ι051 της 18ης Νοεμβρίου περί προσανατολισμού της θαλάσσιας αλιείας και τωνθαλασσίων καλλιεργειών

Στην απάντησή της σε παλαιότερη γραπτή ερώτησή μου Ε-4112/97(1) η Επιτροπή διαβεβαίωνε ότι θα μεριμνήσει προκειμένου οι συμπληρωματικές διατάξεις του νόμου 97-Ι051 του γαλλικού κράτους να εναρμονίζονται με το κοινοτικό δίκαιο, όπως ερμηνεύεται από το Δικαστήριο.

Έχει ενημερωθεί η Επιτροπή σχετικά με τις συμπληρωματικές διατάξεις του νόμου αυτού οι οποίες δεν έχουν δημοσιευθεί στην Επίσημη Εφημερίδα της Γαλλικής Κυβέρνησης και έχουνκοινοποιηθεί στις γαλλο-ισπανικές επιχειρήσεις;

Γνωρίζει συγκεκριμένα η Επιτροπή την εγκύκλιο της Διαπεριφερειακής Διεύθυνσης Θαλασσίων Υποθέσεων για τις περιφέρειες Landes και Pyrenéés-Atlantiques του υπουργείου Χωροταξίας, Μεταφορών και Οικισμού, με ημερομηνία 26 Οκτωβρίου 1998, καθώς και το ειδικό έντυπο το οποίο πρέπει να συμπληρώνουν οι εν λόγω επιχειρήσεις βάσει της εγκυκλιόυ αυτής,

Εάν τα γνωρίζει, μπορεί η Επιτροπή, λόγω του ότι μεριμνά για τα μέτρα εφαρμογής της εν λόγω νομοθεσίας να ζητήσει, και εν πάση περιπτώσει, να ενημερώσει εάν κρίνει ότι τα εν λόγω συμπληρωματικά μέτρα και συγκεκριμένα, τα οριζόμενα στην προαναφερθείσα εγκύκλιο για την εγκατάσταση, συνάδουν προς το κοινοτικό δίκαιο όπως ερμηνεύεται από το Δικαστήριο;

Απάντηση της κας Bonino εξ ονόματος της Επιτροπής

(26 Μαρτίου 1999)

Στη συνέχεια της ερώτησης που έθεσε το Αξιότιμο Μέλος του Κοινοβουλίου, η Επιτροπή ζήτησε από τις γαλλικές εθνικές αρχές την κοινοποίηση των υπόψη διατάξεων.

(1) ΕΕ L 187 της 16.6.1998, σελ. 125.
ΓΡΑΠΤΗ ΕΡΩΤΗΣΗ E-0528/99

υποβολή: Daniel Varela Suanzes-Carpegna (PPE) προς την Επιτροπή

(8 Μαρτίου 1999)

Θέμα: Βιομηχανία κονσερβοποίησης αλιευτικών προïόντων και υδατοκαλλιέργεια στην Ευρωπαïκή Ένωση

Στη συνεδρίαση της ολομέλειας του Ιουνίου 1998 το Ευρωπαϊκό Κοινοβούλιο συζήτησε και ενέκρινε την έκθεση πρωτοβουλίας σχετικά με τη βιομηχανία κονσερβοποίησης αλιευτικών προϊόντων και την υδατοκαλλιέργεια στην Ευρωπαϊκή Ένωση (A4-0137/98)(1), με την οποία δήλωνε, μεταξύ άλλων, ότι, σε περίπτωση κατά την οποία οι εξωτερικές εμπορικές σχέσεις της Ένωσης ή η πολιτική συνεργασίας για την ανάπτυξη απαιτούν τη διατήρηση ορισμένων εισαγωγών που έχουν ως αποτέλεσμα την πρόσβαση στην κοινοτική αγορά υπό συνθήκες αθέμιτου ανταγωνισμού προς την κοινοτική βιομηχανία κονσερβοποίησης, τα προϊόντα αυτά θα πρέπει να χαρακτηρισθούν ευαίσθητα και να χορηγηθούν αντισταθμιστικές ενισχύσεις στον τομέα.

Μπορεί η Επιτροπή να μας πληροφορήσει σε ποιές ενέργειες έχει προβεί για την υλοποίηση του αιτήματος του Κοινοβουλίου και ποιά είναι τα αποτελέσματα που έχουν επιτευχθεί;

(1) ΕΕ C 210 της 6.7.1998, σελ. 295.
ΓΡΑΠΤΗ ΕΡΩΤΗΣΗ E-0177/99

υποβολή: Dietrich Elchlepp (PSE) προς την Επιτροπή

(11 Φεβρουαρίου 1999)

Θέμα: Γραμμή μεταφοράς ρεύματος μεταξύ Μαρόκου και Ισπανίας

1. Πώς κρίνει η Επιτροπή την πρόταση στον τομέα της ενεργειακής πολιτικής να συμπεριληφθεί στον κατάλογο σχεδίων των διευρωπαϊκών δικτύων μία γραμμή μεταφοράς ρεύματος από το Μαρόκο στην Ισπανία και από εκεί προς τροφοδότηση στο ευρωπαϊκό δίκτυο ρεύματος, προκειμένου να δημιουργηθεί μια σημαντική προϋπόθεση για την φθηνή και φιλοπεριβαλλοντική παραγωγή ενέργειας με τη βοήθεια αιολικών εγκαταστάσεων ευρείας κλίμακας στην εξαιρετικά πλούσια σε ανέμους Δυτική Σαχάρα;

2. Θα μπορούσε να χρηματοδοτηθεί το σχέδιο αυτό στο πλαίσιο του προγράμματος MEDA;

3. Διαβλέπει η Επιτροπή δυνατότητα να συγχρηματοδοτηθεί, σε συνεργασία με την κυβέρνηση του Μαρόκου, μια αντίστοιχη μελέτη σκοπιμότητας στην οποία θα εξετάζονται όλα τα οικονομικά, εθνικά και πολιτειακά θέματα;

Απάντηση του κ. Marín εξ ονόματος της Επιτροπής

(17 Μαρτίου 1999)

1. Το έργο στο οποίο αναφέρεται το Αξιότιμο Μέλος του Κοινοβουλίου έχει ήδη ολοκληρωθεί. Η διασύνδεση ηλεκτρικής ενέργειας μεταξύ του εθνικού δικτύου του Μαρόκου με το αντίστοιχο δίκτυο της Ισπανίας εγκαινιάστηκε το 1998. Σήμερα παρέχει τη δυνατότητα διέλευσης ρεύματος που φτάνει τα 700 μεγαβάτ προς τις δύο κατευθύνσεις ανά 20 λεπτά.

2. Το έργο έλαβε χρηματοδοτική ενίσχυση ύψους 80 εκατομμυρίων [fmxeuro] που δόθηκαν στο πλαίσιο των δανείων της Ευρωπαϊκής Τράπεζας Επενδύσεων (ΕΤΕ) για το IV χρηματοδοτικό πρωτόκολλο μεταξύ Κοινότητας και Μαρόκου (1992-1996).

3. Η παρέμβαση της ΕΤΕ έγινε χάρη στο τμήμα "Οριζόντια χρηματοδοτική συνεργασία", ενός χρηματοδοτικού μέσου της ανανεωμένης μεσογειακής πολιτικής, που αφορά επενδύσεις με κοινό ενδιαφέρον στα κράτη μέλη και σε τρίτες μεσογειακές χώρες της νότιας όχθης της Μεσογείου.
ΓΡΑΠΤΗ ΕΡΩΤΗΣΗ P-0355/99

υποβολή: Giacomo Leopardi (PPE) προς την Επιτροπή

(12 Φεβρουαρίου 1999)

Θέμα: Αριθμός φοιτητών που μπορούν να εγγραφούν στην πανεπιστημιακή σχολή οδοντιατρικής και οδοντικών προσθέσεων στην Ιταλία

Στα ιταλικά πανεπιστήμια που διαθέτουν σχολές οδοντιατρικής και οδοντικών προσθέσεων, σημειούνται από τριετίας πλέον, υπεράριθμες εγγραφές φοιτητών, οι οποίοι αν και δεν επέρασαν επιτυχώς το διαγωνισμό για την είσοδο στη σχολή, προέβησαν σε προσφυγή για τον αποκλεισμό τους και επέτυχαν από το περιφερειακό διοικητικό δικαστήριο την έκδοση διαταγής για την εγγραφή τους "υπό όρους" αναστέλλοντας την οριστική απόφαση για την όλη υπόθεση.

Προκειμένου να τηρηθούν οι οδηγίες 78/686/ΕΚ(1) και 78/687/ΕΚ(2) σχετικά με την αμοιβαία αναγνώριση των τίτλων σπουδών, το Προεδρικό Διάταγμα αριθ. 135 του 1980, καθιέρωσε για την Ιταλία τον κύκλο σπουδών οδοντιατρικής και οδοντικών προσθέσεων, προβλέποντας, μεταξύ άλλων, τον αριθμό και τους τρόπους εισόδου των φοιτητών στην εν λόγω πανεπιστημιακή σχολή. Το Συνταγματικό Δικαστήριο με την απόφαση 383/98, αναφερόμενο στις κοινοτικές υποχρεώσεις αναγνώρισε ως νόμιμη τη θέσπιση του κλειστού αριθμού φοιτητών όσον αφορά την είσοδο στις πανεπιστημιακές σπουδές.

Ποιές πρωτοβουλίες προτίθεται να αναλάβει η Επιτροπή ώστε να τηρηθεί ο προγραμματισμένος αριθμός εγγεγραμμένων και να προστατευθούν οι επιτυχόντες στο διαγωνισμό εισόδου στο πανεπιστήμιο παρέχοντάς τους εγγυήσεις ότι θα έχουν τη δυνατότητα να ολοκληρώσουν έναν κύκλο σπουδών ευρωπαϊκών προδιαγραφών, δυνάμενοι έτσι να τύχουν της δέουσας αναγνώρισης του τίτλου σπουδών στις χώρες της Ευρωπαϊκής Ένωσης;

Μπορεί η Επιτροπή να φροντίσει να επαληθεύσει τις πραγματικά διαθέσιμες θέσεις στους παραπάνω κύκλους σπουδών και τους υπολογισμούς της σχέσης δομών/σπουδαστών στους οποίους προέβησαν οι πρυτάνεις των ιταλικών πανεπιστημίων για να αιτιολογήσουν την επιλογή του κλειστού αριθμού;

Απάντηση του κ. Monti εξ ονόματος της Επιτροπής

(18 Μαρτίου 1999)

Εφόσον τηρείται η αρχή της έλλειψης διακρίσεων λόγω εθνικότητας, το ζήτημα του κλειστού αριθμού των φοιτητών που εισέρχονται σε οδοντιατρικές σχολές, το οποίο θίγει ο αξιότιμος βουλευτής, εμπίπτει στην αποκλειστική αρμοδιότητα των εθνικών αρχών και σε καμία περίπτωση δεν ρυθμίζεται από το κοινοτικό δίκαιο.

(1) ΕΕ L 233 της 24.8.1978, σελ. 1.

(2) ΕΕ L 233 της 24.8.1978, σελ. 10.
ΓΡΑΠΤΗ ΕΡΩΤΗΣΗ E-0994/99

υποβολή: Patricia McKenna (V) προς την Επιτροπή

(20 Απριλίου 1999)

Θέμα: Αρμόδια υπηρεσία της Ευρωπαïκής Επιτροπής για θέματα πυρασφάλειας

Προτίθεται η Επιτροπή να παράσχει πλήρη και συγκεκριμένα στοιχεία σχετικά με την υπηρεσία ή τις υπηρεσίες που είναι αρμόδιες για θέματα πυρασφάλειας στην Ευρωπαϊκή Ένωση.

Εάν υπάρχουν περισσότερες από μία σχετικές υπηρεσίες, θα μπορούσε η Επιτροπή να διευκρινίσει για ποιο λόγο ένας τόσο σημαντικός τομέας ασφάλειας όχι μόνον δεν αποτελεί αντικείμενο επαρκών ρυθμίσεων σε ευρωπαϊκό επίπεδο, αλλά εντάσσεται επίσης στο πλαίσιο αδιάφορης και ασυνεπούς διαχείρισης από την Επιτροπή, με αποτέλεσμα να δημιουργείται η εντύπωση ότι η επιβίωση των ευρωπαίων πολιτών δεν αποτελεί σημαντικό ζήτημα.
ΓΡΑΠΤΗ ΕΡΩΤΗΣΗ E-0542/99

υποβολή: Daniel Varela Suanzes-Carpegna (PPE) προς την Επιτροπή

(12 Μαρτίου 1999)

Θέμα: Βιομηχανία κονσερβοποίησης αλιευτικών προïόντων και υδατοκαλλιέργεια στην Ευρωπαïκή Ένωση

Στη συνεδρίαση της ολομέλειας του Ιουνίου 1998 το Ευρωπαϊκό Κοινοβούλιο συζήτησε και ενέκρινε την έκθεση πρωτοβουλίας σχετικά με τη βιομηχανία κονσερβοποίησης αλιευτικών προϊόντων και την υδατοκαλλιέργεια στην Ευρωπαϊκή Ένωση (A4-0137/98)(1), στην οποία, μεταξύ άλλων, δήλωνε ότι η βιομηχανία κονσερβοποίησης τόννου αποτελεί το σημαντικότερο τομέα του κλάδου της κονσερβοποίησης στην Κοινότητα, από την άποψη τόσο της απασχόλησης όσο και του όγκου συναλλαγών, καθώς και ότι για την προώθηση των τεραστίων προοπτικών ανάπτυξης του τομέα αυτού είναι αναγκαίο να πραγματοποιείται αυστηρός έλεγχος της προέλευσης των εισαγόμενων προϊόντων, καθώς και της ποιότητας και των τεχνικών και υγειονομικών συνθηκών παραγωγής τους, ώστε να προλαμβάνονται οι απάτες εις βάρος των καταναλωτών και ο αθέμιτος ανταγωνισμός εις βάρος της κοινοτικής βιομηχανίας.

Μπορεί η Επιτροπή να μας πληροφορήσει τί μέτρα έχουν ληφθεί για να υλοποιηθούν οι ανωτέρω υποδείξεις του Ευρωπαϊκού Κοινοβουλίου και να προωθηθούν τοιουτοτρόπως οι προοπτικές ανάπτυξης του κλάδου της κονσερβοποίησης τόννου στην Κοινότητα;

Απάντηση του κ. Fischler εξ ονόματος της Επιτροπής

(14 Απριλίου 1999)

Η Επιτροπή μπορεί να διαβεβαιώσει το Αξιότιμο Μέλος του Κοινοβουλίου ότι η κοινοτική νομοθεσία προβλέπει αυστηρούς ελέγχους στα εισαγόμενα αλιευτικά προϊόντα.

Βάσει της οδηγίας του Συμβουλίου 91/493/ΕΟΚ, της 22 Μαρτίου 1991, για τη θέσπιση υγειονομικών όρων για την παραγωγή και διάθεση στην αγορά αλιευτικών προϊόντων(2), οι διατάξεις που εφαρμόζονται στις εισαγωγές αλιευτικών προϊόντων τρίτων χωρών πρέπει να είναι τουλάχιστον ισοδύναμες με εκείνες που διέπουν την παραγωγή και διάθεση στην αγορά κοινοτικών προϊόντων (άρθρο 10).

Οι εισαγωγές αλιευτικών προϊόντων επιτρέπονται μόνο από τρίτες χώρες που πληρούν τους όρους της οδηγίας 91/493/ΕΟΚ και της απόφασης της Επιτροπής 97/296/ΕΚ, της 22 Μαρτίου 1997, για την κατάρτιση καταλόγου τρίτων χωρών, από τις οποίες επιτρέπεται η εισαγωγή αλιευτικών προϊόντων για κατανάλωση από τον άνθρωπο(3), όπως τροποποιήθηκε την τελευταία φορά από την απόφαση 99/136/ΕΚ(4).

Τέλος υπάρχει η οδηγία του Συμβουλίου 90/675/ΕΟΚ, της 10ης Δεκεμβρίου 1990, για τη θέσπιση των αρχών που διέπουν την οργάνωση κτηνιατρικών ελέγχων σε προϊόντα που εισέρχονται στην Κοινότητα από τρίτες χώρες(5), η οποία αντικαταστάθηκε, από την 30 Δεκεμβρίου 1999, από την οδηγία του Συμβουλίου 97/78/ΕΟΚ, της 18ης Δεκεμβρίου 1997(6).

(1) ΕΕ C 210 της 6.7.1993, σελ. 295.

(2) ΕΕ L 268 της 24.9.1991.

(3) ΕΕ L 122 της 14.5.1997.

(4) ΕΕ L 44 της 18.2.1999.

(5) ΕΕ L 373 της 31.12.1990.

(6) ΕΕ L 24 της 30.1.1998.
ΓΡΑΠΤΗ ΕΡΩΤΗΣΗ E-0610/99

υποβολή: Alexandros Alavanos (GUE/NGL) προς την Επιτροπή

(12 Μαρτίου 1999)

Θέμα: Έργα του ΠΕΠ Πελοπονήσου στη Στεμνίτσα Αρκαδίας

Σε ερώτηση μου (E-2365/98)(1), για την αλλοίωση της αρχιτεκτονικής του παραδοσιακού χωριού Στεμνίτσα της Αρκαδίας, η αρμόδια Επίτροπος κυρία Wulf Mathies απάντησε ότι: "η διαδικασία που αφορά την κατακύρωση των δημόσιων συμβάσεων καθώς και η αξιολόγηση του αντίκτυπου επί του περιβάλλοντος παρακολουθήθηκε με ορθό τρόπο".

Από νεότερες πληροφορίες, που πιστεύω ότι τώρα διαθέτει και η Επιτροπή, συνάγεται ότι η απάντηση που δόθηκε στηρίχθηκε σε λάθος πληροφορίες διότι έγινε γνωστό ότι υπάρχουν έγγραφα περιφερειακών αρχών που ανακαλούν στο σύνολό τους αποφάσεις που προηγουμένως έδιναν έγκριση στο έργο. Σύμφωνα με τον Έλληνα Συνήγορο του Πολίτη, η "Ανάπλαση και εσωτερική οδοποιία στη Στεμνίτσα Γορτυνίας" μάλλον δεν "παρακολουθήθηκε με ορθό τρόπο" διότι δεν έγινε προέγκριση χωροθέτησης και μελέτη περιβαλλοντικών επιπτώσεων, αλλοιώνεται αυθαίρετα ο διατηρητέος ιστορικός χαρακτήρας του οικισμού και κατατεθέντα στοιχεία για τη διαμόρφωση του χώρου στάθμευσης αυτοκινήτων απεδείχθησαν ανακριβή.

Υπάρχουν συμπληρωματικές πληροφορίες που η Επιτροπή θα επιθυμούσε να μας κοινοποιήσει; Τί μέτρα προτίθεται να λάβει;

Απάντηση της κ. Wulf-Mathies εξ ονόματος της Επιτροπής

(20 Απριλίου 1999)

Η Επιτροπή ενημέρωσε το Αξιότιμο Μέλος του Κοινοβουλίου, με επιστολή από 9 Φεβρουαρίου 1999, ότι κατόπιν νεώτερων πληροφοριών που έλαβε από τον έλληνα μεσολαβητή απευθύνθηκε εκ νέου στις εθνικές αρχές για το έργο που αφορά η γραπτή ερώτηση Ε-2365/98(2).

Επί του παρόντος και εν αναμονή συμπληρωματικών πληροφοριών, η Επιτροπή και οι περιφερειακές αρχές συνεφώνησαν να μη χορηγηθεί κοινοτική συγχρηματοδότηση στο μέρος του έργου που σχετίζεται με τη διευθέτηση της κλίνης του χειμάρρου.

(1) ΕΕ C 142 της 21.5.1999, σελ. 11.

(2) ΕΕ C 142 της 21.5.1999, σελ. 11.
ΓΡΑΠΤΗ ΕΡΩΤΗΣΗ E-0446/99

υποβολή: José Valverde López (PPE) προς την Επιτροπή

(4 Μαρτίου 1999)

Θέμα: Παγκόσμια Οργάνωση Εμπορίου

Παρά την έγκριση του νόμου FAIR (Νόμος για την ελεύθερη κτηνοτροφία), που προέβλεψε την προοδευτική κατάργηση των επιδοτήσεων στους αμερικανούς γεωργούς, η αμερικανική κυβέρνηση πλήρωσε πλέον των 6.000 εκατομμυρίων δολαρίων σε άμεσες επιδοτήσεις το 1998.

Έχει προβλέψει η Ευρωπαϊκή Επιτροπή το ενδεχόμενο να κινήσει τη διαδικασία διαιτησίας που προβλέπεται από την Παγκόσμια Οργάνωση Εμπορίου;

Απάντηση του κ. Fischler εξ ονόματος της Επιτροπής

(12 Απριλίου 1999)

Τα μέλη του Παγκόσμιου Οργανισμού Εμπορίου (ΠΟΕ) έχουν αναλάβει να περιστείλουν την εγχώρια στήριξη σύμφωνα με ποσοτικοποιημένες δεσμεύσεις. Εντούτοις, οι επιδοτήσεις που ανταποκρίνονται σε ειδικά κριτήρια που τάσσονται στη συμφωνία για τη γεωργία (οι αποκαλούμενες "πράσινη" και "κυανή" δέσμη μέτρων) δεν υπάγονται στις ανωτέρω δεσμεύσεις για περιστολή. Από τις διαθέσιμες πληροφορίες δεν διαφαίνεται ότι οι Ηνωμένες Πολιτείες χορηγούν ενίσχυση κατά παράβαση των συμφωνημένων κριτηρίων ή πέραν των δεσμεύσεων της χώρας. Παρά ταύτα, οι Ηνωμένες Πολιτείες οφείλουν να γνωστοποιούν στον ΠΟΕ τις επιδοτήσεις που χορηγούν. Η Κοινότητα θα εξετάζει έπειτα ενδελεχώς κατά πόσο η αμερικανική κοινοποίηση ανταποκρίνεται στους κανόνες που έχουν θεσπιστεί.
ΓΡΑΠΤΗ ΕΡΩΤΗΣΗ E-0332/99

υποβολή: Gianni Tamino (V) προς την Επιτροπή

(23 Φεβρουαρίου 1999)

Θέμα: Οδηγία 98/58 του Συμβουλίου σχετικά με την προστασία των ζώων στα εκτροφεία

Στις 28 του παρελθόντος Ιανουαρίου, εγκρίθηκε οριστικά από το ιταλικό κοινοβούλιο ο "κοινοτικός νόμος 1998".

Στις προς ενσωμάτωση οδηγίες δεν περιελήφθη η οδηγία 98/58/ΕΚ του Συμβουλίου σχετικά με την προστασία των ζώων στα εκτροφεία(1), ο οποίος, στο άρθρο 10, προβλέπει ως καταληκτική προθεσμία για την ενσωμάτωσή του στις εθνικές νομοθεσίες την 31η Δεκεμβρίου 1999.

Είναι προφανές ότι με τον προσεχή ιταλικό "κοινοτικό νόμο 99", που παύει να ισχύει στα τέλη του έτους και προβλέπει, γενικώς, χρονικό περιθώριο ενός έτους για τη μεταφορά μιάς οδηγίας από την ημερομηνία έγκρισης του εν λόγω "κοινοτικού νόμου", δεν παρέχεται στην Ιταλία δυνατότητα να ενεργήσει εντός των προθεσμιών που ορίζει η σημαντική αυτή οδηγία.

Ερωτάται η Επιτροπή κατά πόσον είναι ενήμερη της κατάστασης αυτής, πώς την κρίνει και σε ποιές ενέργειες προτίθεται να προχωρήσει.

Έχει προχωρήσει η Επιτροπή στις αναγκαίες ενέργειες ώστε να τηρηθεί η προθεσμία της 30ης Ιουνίου 1999 που προβλέπει το άρθρο 8 της εν λόγω οδηγίας και θα μπορούσε να ενημερώσει το Κοινοβούλιο περί της αντίδρασής της;

Απάντηση του κ. Fischler εξ ονόματος της Επιτροπής

(9 Απριλίου 1999)

Η Επιτροπή δεν ήταν ενήμερη για το αναφερόμενο πρόβλημα. Η Επιτροπή συνήθως υπενθυμίζει στα κράτη μέλη την υποχρέωση εφαρμογής των οδηγιών όποτε πρέπει. Εάν μια οδηγία δεν εφαρμόζεται ορθώς κατά την πρέπουσα ημερομηνία, αυτομάτως κινούνται διαδικασίες επί παραβάσει.

Η Επιτροπή έχει αρχίσει να επεξεργάζεται την έκθεση που θα υποβάλει στο Συμβούλιο πριν από τις 30 Ιουνίου 1999 βάσει του άρθρου 8 της οδηγίας 98/58/ΕΚ του Συμβουλίου της 25ης Ιουλίου 1998 σχετικά με την προστασία των ζώων στα εκτροφεία(2). Η Επιτροπή έχει ζητήσει από όλες τις τρίτες χώρες, στις οποίες επιτρέπει να εξάγουν ζώα ή ζωικά προϊόντα προς την Κοινότητα, να αποστείλουν πληροφορίες για τυχόν νομοθετικές πράξεις ή άλλες διατάξεις που εφαρμόζουν όσον αφορά τη διαβίωση των ζώων σε εκτροφεία, στη διάρκεια της μεταφοράς και κατά το χρόνο της σφαγής. Μόλις λάβει τις πληροφορίες αυτές, θα διενεργήσει εκτίμηση υπό το πρίσμα τόσο του άρθρου 8 της οδηγίας 98/58/ΕΚ όσο και των υποχρεώσεων του Παγκόσμιου Οργανισμού Εμπορίου (ΠΟΕ). Η έκθεση θα γνωστοποιηθεί επίσης στο Ευρωπαϊκό Κοινοβούλιο.

(1) ΕΕ L 221 της 8.8.1998, σελ. 23.

(2) ΕΕ L 221 της 8.8.1998.
ΓΡΑΠΤΗ ΕΡΩΤΗΣΗ E-0008/99

υποβολή: Armelle Guinebertière (UPE) προς την Επιτροπή

(19 Ιανουαρίου 1999)

Θέμα: Καθεστώς των επιστροφών κατά την εξαγωγή και τροποποιήσεις του κοινοτικού κανονισμού

Η ροή των εξαγωγών γεωργικών και επισιτιστικών προϊόντων, ζωτικής σημασίας για τις περιφέρειες των κρατών της ΕΕ, απειλείται από την εξέλιξη της νομοθεσίας για το καθεστώς των επιστροφών κατά την εξαγωγή. Παραδείγματος χάρη, το 60 % της δραστηριότητος του πρώτου βιομηχανικού τομέος της Γαλλίας σχετίζεται προς τις επιστροφές. Το καθεστώς αυτό, όπως οφείλουμε να υπενθυμίσουμε, έχει επικυρωθεί από την Παγκόσμια Οργάνωση Εμπορίου.

Σήμερα, η διαχείριση της εσωτερικής αγοράς που ευνοεί τις εξαγωγές τίθεται υπό αμφισβήτηση, ενώ δίδεται προτεραιότητα στα οικονομικά συμφέροντα της ΕΕ εις βάρος του πρώτου βιομηχανικού τομέα.

Υπό τις συνθήκες αυτές, έχει άραγε η Επιτροπή την πρόθεση να επανεξετάσει τις προτάσεις που διατύπωσε στο πλαίσιο της τροποποίησης του κανονισμού 3665/87(1) λαμβάνοντας υπόψη, κατά τη διαπραγμάτευση και τη διαχείριση των προτιμησιακών καθεστώτων, τις επιπτώσεις των συμφωνιών αυτών στην δραστηριότητα των εξαγωγέων;

Απάντηση του κ. Fischler εξ ονόματος της Επιτροπής

(24 Φεβρουαρίου 1999)

Ο κίνδυνος της εφαρμογής οικονομικών ενεργειών με κερδοσκοπικό χαρακτήρα υφίσταται για τα προϊόντα που απολαύουν επιστροφών κατά την εξαγωγή, όταν οι δαπάνες επαναεισαγωγής των εν λόγω προϊόντων (δαπάνες μεταφοράς και ενδεχόμενη μεταποίηση στις τρίτες χώρες καθώς και οι τελωνειακοί δασμοί που πρέπει να εξωφληθούν κατά την εισαγωγή) είναι κατώτερες από το ποσό της χορηγούμενης επιστροφής.

Για να αποφευχθεί η χορήγηση κοινοτικών κεφαλαίων για οικονομικές ενέργειες που δεν ανταποκρίνονται στον σκοπό του καθεστώτος των επιστροφών κατά την εξαγωγή, η Επιτροπή έλαβε μέτρα με τον κανονισμό (ΕΚ) 313/97 της Επιτροπής της 20ης Φεβρουαρίου 1997 για την τροποποίηση του κανονισμού (ΕΟΚ) 3665/87 για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα(2), που έχουν σκοπό να αποφευχθεί η παρεκτροπή του εμπορίου. Τα μέτρα αυτά, τα οποία εφαρμόζονται από την 1 Ιουνίου 1997, δεν καταλόγισαν τις ροές των γεωργικών εξαγωγών. Η απώλεια ορισμένων αγορών εξαγωγών κατά το 1998 οφείλεται, κυρίως, στην διεθνή οικονομική κρίση (Ρωσία, Νοτιοανατολική Ασία)..

Το σχέδιο τροποποίησης του κανονισμού (ΕΟΚ) 3665/87, όσον αφορά τις προτιμησιακές συμφωνίες, συμπεριέλαβε αυτό που υπήρχε μετά από τον κανονισμό (ΕΚ) 313/97.

(1) ΕΕ L 351 της 14.12.1987, σελ. 1.

(2) ΕΕ L 51 της 21.2.1997.